CELEX: 32011D0017(01)
Language: et
Date: 2011-11-03 00:00:00
Title: 2011/744/: Euroopa Keskpanga otsus, 3. november 2011 , teise tagatud võlakirjade ostu kava rakendamise kohta (EKP/2011/17)

16.11.2011   
            
            
               ET
            
            
               Euroopa Liidu Teataja
            
            
               L 297/70
            
         EUROOPA KESKPANGA OTSUS,
   3. november 2011,
   teise tagatud võlakirjade ostu kava rakendamise kohta
   (EKP/2011/17)
   (2011/744/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiku koosmõjus artikli 3.1 esimese taande ja artikliga 18.1,
   ning arvestades järgmist:
   
               (1)
            
            
               Kooskõlas Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artikliga 18.1 võivad Euroopa Keskpank (EKP) ja nende liikmesriikide keskpangad (RKPd), mille rahaühik on euro, tegutseda finantsturgudel, muu hulgas ostes ja müües turukõlblikke instrumente otse.
            
         
               (2)
            
            
               7. mail 2009 ning seejärel 4. juunil ja 18. juunil 2009 otsustas EKP nõukogu seoses sel hetkel turul valitseva erakorralise olukorraga algatada tagatud võlakirjade ostu kava (edaspidi „ostukava”), mille üldiseks eesmärgiks oli nominaalne kogusumma 60 miljardit eurot kooskõlas 2. juuli 2009. aasta otsusega EKP/2009/16 tagatud võlakirjade ostu kava rakendamise kohta (1). Ostukava kohaselt võivad RKPd ja erijuhtudel EKP, vahetus kontaktis osapooltega ja kooskõlas neile määratud osaga, otsustada osta kõlblikke tagatud võlakirju otse kõlblikelt osapooltelt esmas- ja järelturgudel. Võttes arvesse eurosüsteemi rahapoliitika vajadusi ja tagatud võlakirjade ostu eesmärke, kujundati ostukava ajutise meetmena, mis hõlmas 12-kuulise ajavahemiku ja lõppes 30. juunil 2010.
            
         
               (3)
            
            
               EKP nõukogu otsustas, et algatada tuleb teine tagatud võlakirjade ostu kava (edaspidi „teine ostukava”). Eurosüsteemi keskpangad kavatsevad rakendada teise ostukava järk-järgult, võttes arvesse turutingimusi ja eurosüsteemi rahapoliitika vajadusi. Teise ostukava eesmärk on kaasa aidata järgmisele: a) lihtsustada krediidiasutuste ja ettevõtete rahastamistingimusi; b) toetada krediidiasutusi klientidele laenuandmise jätkamisel ja laiendamisel.
            
         
               (4)
            
            
               Ühtse rahapoliitika osana tuleb kõlblike tagatud võlakirjade otsest ostu eurosüsteemi keskpankade poolt teise ostukava alusel teostada ühtselt ning kooskõlas käesoleva otsuse tingimustega,
            
         ON VASTU VÕTNUD KÄESOLEVA OTSUSE:
   Artikkel 1
   Tagatud võlakirjade otsese ostu ulatus ja ostukava kehtestamine
   Eurosüsteem kehtestab teise ostukava, mille alusel eurosüsteemi keskpangad ostavad kõlblikke tagatud võlakirju nominaalses kogusummas 40 miljardit eurot. Teise ostukava kohaselt võivad eurosüsteemi keskpangad osta kõlblikke tagatud võlakirju kõlblikelt osapooltelt esmas- ja järelturgudel kooskõlas käesolevas otsuses sätestatud kõlblikkuskriteeriumidega. Teise ostukava alusel teostatavale tagatud võlakirjade otseostule eurosüsteemi keskpanga poolt ei kohaldata 31. augusti 2000. aasta suunist EKP/2000/7 eurosüsteemi rahapoliitika instrumentide ja menetluste kohta (2).
   Artikkel 2
   Tagatud võlakirjade kõlblikkuse kriteeriumid
   Tagatud võlakirjad, mis on a) kõlblikud rahapoliitika operatsioonide jaoks vastavalt määratlusele suunises EKP/2000/7, b) vääringustatud eurodes ning c) hoiul ja arveldamisel euroalal, on kõlblikud otseostuks teise ostukava alusel, kui nad vastavad järgmistele lisatingimustele:
   
               1)
            
            
               need on kas a) tagatud võlakirjad kooskõlas direktiivi 2009/65/EÜ (3) artikli 52 lõikes 4 sätestatud kriteeriumidega (edaspidi „eurofondi nõuetele vastavad tagatud võlakirjad”) või b) struktureeritud tagatud võlakirjad, mille tagatised on sarnased eurofondi nõuetele vastavate tagatud võlakirjadega vastavalt määratlusele suunise EKP/2000/7 I lisa punktis 6.2.3;
            
         
               2)
            
            
               iga tagatud võlakirjade emissiooni miinimummaht on 300 miljonit eurot;
            
         
               3)
            
            
               Tagatud võlakirjade emissiooni reiting peab olema vähemalt „BBB-” või sellega samaväärne, mille on andnud vähemalt üks suurematest reitinguagentuuridest;
            
         
               4)
            
            
               tagatud võlakirjad tuleb emiteerida euroala liikmesriigis tagatud võlakirjade kohta kehtivate õigusaktide alusel. Struktureeritud tagatud võlakirjade puhul peab tagatud võlakirjade õigusdokumentatsioon põhinema euroala liikmesriigi seadusel;
            
         
               5)
            
            
               tagatud võlakirjade emissiooni järelejäänud tähtaeg peab väärtpaberi ostu hetkel olema maksimaalselt 10,5 aastat.
            
         Artikkel 3
   Kõlblikud osapooled
   Teise ostukava kõlblikud osapooled on järgmised: a) suunise EKP/2000/7 I lisa punktis 2.1 määratletud euroala rahapoliitika toimingutes osalevad riigisisesed osapooled ja b) mis tahes muud osapooled, keda eurosüsteemi keskpank kasutab oma eurodes vääringustatud investeerimisportfelli investeerimisel.
   Artikkel 4
   Lõppsätted
   1.   Käesolev otsus jõustub selle EKP veebilehel avaldamisele järgneval päeval.
   2.   Käesolevat otsust kohaldatakse kuni 31. oktoobrini 2012.
   
      Frankfurt Maini ääres, 3. november 2011
      
         
            EKP president
         
         Mario DRAGHI
      
   
   
      (1)  ELT L 175, 4.7.2009, lk 18.
   
      (2)  EÜT L 310, 11.12.2000, lk 1.
   
      (3)  Nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (ELT L 302, 17.11.2009, lk 32).